Το σχόλιο ενός δημοσιογράφου της ΕΡΤ για τις γαλλικές εκλογές, προκάλεσε θύελλα αντιδράσεων, με τη ΝΔ να κάνει λόγο για «πολιτικές αθλιότητες» και τον επικεφαλής του Ποταμιού, Σταύρο Θεοδωράκη, να αναφέρει πως «δεν μπορεί να χρησιμοποιεί δημοσιογράφος επιχειρηματολογία των φασιστών, ότι Μακρόν και Λεπέν είναι περίπου το ίδιο».

Συγκεκριμένα, ο δημοσιογράφος της ΕΡΤ ανέφερε πως «μεταξύ δύο πολύ κακών υποψηφίων, επικράτησε ο λίγο χειρότερος, ο εκπρόσωπος των τραπεζών και του συστήματος».

Σε ανακοίνωσή της η ΕΡΤ επισημαίνει ότι δεν επρόκειτο για προσωπική άποψη, αλλά σχόλια που έχουν αναπαραχθεί στα μεγαλύτερα διεθνή τηλεοπτικά δίκτυα. Παράλληλα, κύκλοι του υπουργείου Ψηφιακής Πολιτικής, Τηλεπικοινωνιών και Ενημέρωσης επισήμαναν πως η ΝΔ δεν έχει ξεπεράσει την κατακραυγή που δέχτηκε για το «μαύρο» στην ΕΡΤ και προσπαθεί να πλήξει την αξιοπιστία της σε κάθε ευκαιρία

Ειδικότερα, για «πολιτικές αθλιότητες» κατηγορεί την ΕΡΤ η ΝΔ. Σε ανακοίνωσή του, το Γραφείο Τύπου της αξιωματικής αντιπολίτευσης, αναφέρει συγκεκριμένα: «Οι πολιτικές αθλιότητες της Ε.Ρ.Τ. συνεχίζονται. Σήμερα, προσπάθησαν να εξισώσουν το νεοεκλεγέντα Πρόεδρο της Γαλλίας κ. Μακρόν με την επικεφαλής των ακραίων εθνικιστών και πολέμια της Ε.Ε. κυρία Λεπέν. Το έκανε δημοσιογράφος της Δημόσιας Τηλεόρασης στην εκπομπή "10 στην ενημέρωση" λέγοντας ότι "μεταξύ των δύο πολύ κακών υποψηφίων, επικράτησε ο λίγο χειρότερος, ο εκπρόσωπος των τραπεζών και του συστήματος". Εάν ακολουθούν το παράδειγμα του κ. Μελανσόν, ας καταλάβουν επιτέλους ότι πλανώνται».

"Μεταξύ 2 πολύ κακών υποψήφιων επικράτησε ο εκπρόσωπος των τραπεζών" ακούω τώρα στο έκτακτο δελτίο της ΕΡΤ! Φασίστας ή ανόητος κ. Ταγματάρχη — Stavros Theodorakis (@St_Theodorakis) May 8, 2017

Νωρίτερα, ο Σταύρος Θεοδωράκης είχε γράψει στο twitter: «"Μεταξύ 2 πολύ κακών υποψήφιων επικράτησε ο εκπρόσωπος των τραπεζών" ακούω τώρα στο έκτακτο δελτίο της ΕΡΤ! Φασίστας ή ανόητος κ. Ταγματάρχη».

Επίσης ο επικεφαλής του Ποταμιού, σε δηλώσεις του στον Σκάι τόνισε πως «ντράπηκα για τα σχόλια δημοσιογράφου της ΕΡΤ, που θα έπρεπε να είναι μετρημένος. [...] Δεν μπορεί να χρησιμοποιεί δημοσιογράφος επιχειρηματολογία των φασιστών, ότι Μακρόν και Λεπέν είναι περίπου το ίδιο».

ΕΡΤ: Οι δημοσιογράφοι της ΕΡΤ δεν «παίρνουν γραμμή» ούτε λογοκρίνονται

«Οι δημοσιογράφοι της ΕΡΤ δεν "παίρνουν γραμμή" ούτε λογοκρίνονται», υπογραμμίζει σε ανακοίνωσή της η διοίκηση της δημόσιας ραδιοτηλεόρασης, απαντώντας στη Νέα Δημοκρατία. Επιπλέον, η διοίκηση της Αγ. Παρασκευής καταλογίζει στο κόμμα της αξιωματικής αντιπολίτευσης πρόθεση αποδόμησης της προσπάθειας της ΕΡΤ να επιτελέσει το ρόλο της στην ενημέρωση.

«Η ΕΡΤ με διαρκείς ανταποκρίσεις, με απεσταλμένους δημοσιογράφους, με ζωντανές συνδέσεις, με εκπομπές απευθείας από τη γαλλική πρωτεύουσα, με εξειδικευμένους σχολιαστές, κάλυψε και τους δύο γύρους των γαλλικών προεδρικών εκλογών. Σήμερα, την εγκαλούν, γιατί σε μία από τις εκπομπές της, τα όσα ελέχθησαν από δημοσιογράφο της δεν τους ήταν αρεστά. Για μία ακόμα φορά δηλώνουμε ότι οι δημοσιογράφοι της ΕΡΤ δεν "παίρνουν γραμμή", ούτε λογοκρίνονται. Ο καθένας έχει την ευθύνη των λόγων του και των σχολίων του», υπογραμμίζεται στην ανακοίνωση της ΕΡΤ.

Τέλος, η ΕΡΤ επισημαίνει ότι ο δημοσιογράφος της πρωινής εκπομπής δεν εξέφρασε προσωπική άποψη, αλλά μετέφερε σχόλια που έχουν αναπαραχθεί στα μεγαλύτερα διεθνή τηλεοπτικά δίκτυα.

Σε δηλώσεις του και ο ίδιος ο δημοσιογράφος επισήμανε πως δεν ήταν προσωπική άποψη το σχόλιο.

Κύκλοι Παππά: Η ΝΔ δεν έχει ξεπεράσει την κατακραυγή που δέχτηκε για το «μαύρο» στην ΕΡΤ και προσπαθεί να πλήξει την αξιοπιστία της

«Ουδεμία έκπληξη προκαλεί η σημερινή ανακοίνωση της Νέας Δημοκρατίας που στρέφεται εναντίον της δημόσιας ραδιοτηλεόρασης. Έχουμε συνηθίσει πλέον από το -κατ' όνομα- "φιλελεύθερο" κόμμα της αξιωματικής αντιπολίτευσης να ξεχνά επιλεκτικά την ελευθερία έκφρασης γνώμης των δημοσιογράφων, όταν διαφωνεί με την άποψή που εκφράζουν. Ούτε βέβαια εκπλήσσει η προσπάθεια απόδοσης συλλογικής ευθύνης στο σύνολο των εργαζομένων της ΕΡΤ για σχόλιο ενός εξ αυτών», αναφέρουν πηγές του υπουργείου Ψηφιακής Πολιτικής, Τηλεπικοινωνιών και Ενημέρωσης.



«Υπενθυμίζουμε ότι η κ. Λε Πεν υποστηρίχθηκε στο δεύτερο γύρο από το 1/3 των ψηφοφόρων του Φρανσουά Φιγιόν, τον οποίον στήριξε η Νέα Δημοκρατία λόγω κοινού αγώνα "ενάντια στο λαϊκισμό" αλλά και κοινής ημέρας γενεθλίων με τον πρόεδρό της», σημειώνουν οι ίδιες πηγές και τονίζουν:



«Φαίνεται, τέλος, πως το κόμμα του Κεδίκογλου, του Άδωνι Γεωργιάδη και του συνοδοιπόρου του Λεπέν Μάκη Βορίδη δεν έχει ξεπεράσει ακόμα την κατακραυγή που δέχτηκε για το "μαύρο" που έριξε στον δημόσιο ραδιοτηλεοπτικό φορέα, και προσπαθεί να πλήξει την αξιοπιστία της ΕΡΤ σε κάθε ευκαιρία, εφευρίσκοντας ζητήματα εκεί που δεν υφίστανται. Σε δουλειά να βρισκόμαστε, δηλαδή, μέχρις ότου να βρουν στη Νέα Δημοκρατία πολιτικό αφήγημα, σε αντικατάσταση του παλαιού που εγκαταλείφθηκε με το κλείσιμο της αξιολόγησης».

ΠΟΣΠΕΡΤ: Οι γνωστοί κοινοί συκοφάντες ξιφούλκησαν πάλι εναντίον της ΕΡΤ

«Οι γνωστοί κοινοί συκοφάντες που διυλίζουν το κώνωπα και καταπίνουν την κάμηλο ξιφούλκησαν πάλι σήμερα εναντίον της ΕΡΤ» επισημαίνει το συνδικαλιστικό όργανο της δημόσιας ραδιοτηλεόρασης με αφορμή την επίθεση από πολιτικά κόμματα προς δημοσιογράφους της ΕΡΤ. Η ΠΟΣΠΕΡΤ σημειώνει ότι συγκεκριμένα κόμματα με φίλια προς αυτά ΜΜΕ, προσπαθούν να απαξιώσουν τη δημόσια ραδιοτηλεόραση και τους εργαζόμενους της, νομίζοντας ότι έτσι κάνουν αντιπολίτευση στην κυβέρνηση.

«Κύριοι του "μαύρου" σας έχουμε απαντήσει πολλαπλώς και τεκμηριωμένα. Δεν θα σας δώσουμε την ικανοποίηση να ασχοληθούμε με συκοφαντίες που διακινείτε και την δήθεν πολιτική που παράγετε, όταν είσαστε 'σεις οι ίδιοι της Νέας Δημοκρατίας και των δορυφόρων σας έχετε φέρει το λαό στη φτώχεια και στην εξαθλιώσει και επιβάλατε, λόγω της ιδεολογίας σας, αυτές τις θανατηφόρες πολιτικές. Στο κατήφορο χρησιμοποιούμε τα φρένα, σεις όμως δεν "έχετε σώας τας φρένας" που δεν διορθώνεται, πώς να σας πάρουμε σοβαρά και που θα σταματήσετε;», τονίζει στην ανακοίνωσή της η ΠΟΣΠΕΡΤ.

Οι εργαζόμενοι της ΕΡΤ και η κοινωνία δεν θα ακολουθήσουν σε αυτόν τον «κατήφορο της λασπολογίας», προσθέτει η ΠΟΣΠΕΡΤ, και τονίζει ότι οι εργαζόμενοι θα συνεχίσουν τη λειτουργία της δημόσιας ραδιοτηλεόρασης απερίσπαστοι στο καθήκον τους, χωρίς να αποδέχονται κανενός είδους καθοδήγηση.